[{"text_idx": "#000000", "text": "Pli ol 200 partoprenantoj en NR"}, {"text_idx": "#000003", "text": "Jam antau\u0306 tri kaj kvar jaroj estis iom pli ol 190 partoprenantoj en la sarbruka NR, c\u0302i-foje ec\u0302 203 homoj venis por festi la novan jaron tie en internacia rondo. El tiuj estis 82 junuloj g\u0302is 20 jaroj en la junulara programo NIS; proksimume duono el ili parolas Esperanton kiel denaskan lingvon, kio faras el NR specon de vintra Renkontig\u0302o de Esperanto-Familioj (REF)."}, {"text_idx": "#000005", "text": "Eblis senstrec\u0302ige gimnastiki, budhisme mediti, triki, j\u0302ongli, improvize teatrumi, lerni j\u0302uj\u0302icuon kaj kalkuladon per sorobano, subteksti filmojn, krei lumfotojn kaj fluoreskajn bildojn, trejni magian prezenton, ekzerci tradukadon, muzikon kaj aparte kantadon, ludi kartojn, triktrakon (kun konkurso), luphomon kaj multajn aliajn ludojn. Okazis la granda kvizo \u201cG\u0302epardi\u2019!\u201d kaj s\u0302erckonkurso \u2013 ambau\u0306 kun entuziasma publiko."}, {"text_idx": "#000007", "text": "La etuloj ludadis, kantetis, plej diverse manlaboris, lernis uzi pos\u0302tranc\u0302ilon, dum vespere ili povis g\u0302ui pij\u0302amajn rakontojn. La pli ag\u0302aj junuloj grandparte spontanee uzis sian ferian tempon en la Novjara Internacia Semajno (kaj la organizantoj kelkfoje admiris ilian inventemon...). Interalie ili partoprenis en urboludo kaj danckurso. Granda estis ankau\u0306 la entuziasmo pri la ludposttagmezo kun unuopaj ludostacioj. En la kursa parto estis diversaj ofertoj por komencantoj, progresantoj pli au\u0306 malpli (lingvo)ludemaj kaj por konversaciemuloj."}, {"text_idx": "#000008", "text": "Okazis koncertoj de Kajto kun multaj tradiciaj kaj tre s\u0302atataj kantoj. Jim Petit prezentis nekutiman kaj aparte plac\u0302an koncerton sur hindstilaj glitgitaroj. Pluraj partoprenantoj ofertis pianajn kaj gitaran koncertojn kaj krome prezentig\u0302is unuopaj pecoj dum la muzika vespero. Estis Magia Vojag\u0302o tra la Mondo, kaj dum la lasta tago de la jaro okazis silvestra balo, kiu dancigis g\u0302is la frua mateno."}]